ΓΡΑΠΤΗ ΕΡΩΤΗΣΗ E-2847/98

υποβολή: Roberta Angelilli (NI) προς την Επιτροπή

(28 Σεπτεμβρίου 1998)

Θέμα: Αναθεωρήσεις των ιταλικών διατάξεων για το εμπόριο

Εν σχέσει προς την ερώτηση Ε-0784/98(1) η οποία αφορά το νομοθετικό διάταγμα "πειθαρχία σε θέματα εμπορίου", το οποίο ενεκρίθη από το Υπουργικό Συμβούλιο της Ιταλικής Δημοκρατίας στις 16 Ιανουαρίου 1998, που προβλέπει την πλήρη κατάργηση της άδειας για τα μικρά εμπορικά καταστήματα μέχρι 300 τ.μ., την κατάργηση της εγγραφής στο μητρώο εμπόρων για την ανάληψη εμπορικής δραστηριότητας, τη συγκέντρωση των σήμερα ισχυόντων 14 πινάκων ειδών εμπορικής δραστηριότητας σε δύο μόνον τομείς: τροφίμων και λοιπών, ερωτήθηκε η Επιτροπή εάν τα μέτρα αυτά έρχονταν σε αντίφαση με τις κοινοτικές οδηγίες που ρυθμίζουν τα σχετικά θέματα και αποβαίνουν εις βάρος του ελεύθερου ανταγωνισμού. Βάσει της απαντήσεως που έδωσε ο κ. Monti στις 28 Μαΐου 1998, η Επιτροπή ανεκοίνωνε ότι εξετάζει εις βάθος το θέμα που είχα θέσει. Κατόπιν τούτου ερωτάται η Επιτροπή σχετικά με την έκβαση της εξέτασης αυτής.

Απάντηση του κ. Monti εξ ονόματος της Επιτροπής

(6 Ιανουαρίου 1999)

Στην ερώτησή του ο αξιότιμος βουλευτής αναφέρεται στην προηγούμενη ερώτηση E-784/98 που είχε θέσει και που αφορούσε τέσσερα σημεία.

1. Σχετικά με το σημείο ένα η απάντηση είναι όχι.

2. Η νέα ιταλική ρύθμιση για το εμπόριο ελευθερώνει την εγκατάσταση σημείων πώλησης με μέγιστη έκταση 250 τ.μ. για τις πόλεις με πληθυσμό άνω των 10.000 κατοίκων και 150 τ.μ. για πόλεις με λιγότερους κατοίκους. Αυτό δεν εμποδίζει τις δυναμικές εμπορικές επιχειρήσεις μικρού μεγέθους να συνεργάζονται μεταξύ τους στο πλαίσιο αγοραστικών ομίλων ή εθελοντικών αλυσίδων, όπως είναι οι συμφωνίες franchising για να παραμείνουν ανταγωνιστικές στην αγορά, όπως ορίζει η Πράσινη Βίβλος σχετικά με το εμπόριο. Αυτή η ανταγωνιστικότητα εγγυάται την υγιή επιβίωση των μικρών εμπορικών καταστημάτων και συνεπώς τη διατήρηση του επαγγέλματός τους. Τα τοπικά συνοδευτικά μέτρα και μέτρα προσαρμογής που προβλέπονται στον εν λόγω νόμο, θα μπορέσουν να υποστηρίξουν μικρά εμπορικά καταστήματα στην προσπάθειά τους να προσαρμοσθούν στο νέο ανταγωνισμό.

3. Κατ' αρχήν, η έγκριση ενός νομοθετικού διατάγματος ελευθέρωσης δεν είναι ικανή να αποτελέσει περιορισμό ανταγωνισμού μεταξύ ανεξάρτητων επιχειρήσεων. Σύμφωνα με τον αξιότιμο βουλευτή, το εν λόγω διάταγμα έχει βασικό στόχο την άρση των εμποδίων στην είσοδο στην αγορά του λιανικού εμπορίου. Ανεξάρτητα από άλλους παράγοντες και από άποψη καθαρά ανταγωνισμού, η άρση των εμποδίων στην είσοδο σε μια δεδομένη αγορά είναι ένα μέτρο που έχει γενικά θετικό αντίκτυπο στον ανταγωνισμό. Επιπλέον, το άρθρο 85 της συνθήκης ΕΚ αφορά κυρίως τις μεθόδους και αποφάσεις των επιχειρήσεων (και όχι των δημόσιων αρχών) που είναι ικανές να περιορίσουν τον ανταγωνισμό μεταξύ των εν λόγω επιχειρήσεων, επηρεάζοντας παράλληλα το εμπόριο μεταξύ των κρατών μελών.

4. Η νέα ιταλική ρύθμιση για το εμπόριο αποβλέπει στην ανάπτυξη του ανταγωνισμού μεταξύ των μικρών εμπορικών καταστημάτων. Στο βαθμό που η εν λόγω ρύθμιση συνάδει με τους κανόνες της ελευθερίας εγκατάστασης και της ελεύθερης κυκλοφορίας των εμπορευμάτων καθώς και με το δικαίωμα του ανταγωνισμού, η Επιτροπή δεν έχει να διατυπώσει ιδιαίτερες παρατηρήσεις για το συγκεκριμένο θέμα. Υπενθυμίζει, άλλωστε, την αρμοδιότητα των εθνικών, περιφερειακών και τοπικών αρχών σε θέματα χωροταξίας.

(1) ΕΕ C 310 της 9.10.1998, σελ. 129.